Што такое event-індустрыя? Падавалася б, адказ — на паверхні. Паколькі “event” з англійскай мовы — гэта падзея, дык гаворка пра тэхналогію арганізацыі нешараговай падзеі, нешараговага мерапрыемства. Нешараговага, значыць, яркага ды запамінальнага. Інакш кажучы, гэтым займаюцца ўсе лепшыя нашы ўстановы культуры. Так? “Не зусім!” — паправілі мяне выкладчыкі кафедры менеджменту сацыяльна-культурнай дзейнасці Беларускага дзяржаўнага ўніверсітэта культуры і мастацтваў Алена Макарава, Святлана Майсейчук, Дзмітрый Матуйза і Віталь Монцік. Аказваецца, еvent-індустрыя з’явілася ў нас адносна нядаўна, тады, калі прадпрыемствы і арганізацыі сталі задумвацца пра свой пазітыўны імідж — як сярод уласных супрацоўнікаў, так і ў свядомасці навакольнага свету. Атрымліваецца, гаворка пра карпаратыўныя мерапрыемствы? Так. Але не пра тыя, пасля якіх усім сорамна.